عدنان اوکتار

**هارون يحيی يا عدنان اوکتار** (د فبروري په دوهمه، ۱۹۵۶ کال په انقره کې زېږېدلی) د مهديت دعوه کوونکی دی، د هغه د لقب لومړۍ برخه د موسی عليه السلام د ورور هارون عليه السلام نوم دی او دوهمه برخه یې د یحیی علیه السلام نوم دی چې تر عيسی عليه السلام دمخه راغلی وو او د عيسی عليه السلام د راتګ زېری يې خلک ته ورکړی وو.

عدنان اوکتار په ۱۹۹۰ زېږيز کال کې د ساينسي څېړنو مؤسسې "Bau" بنسټ کېښود.  هغه ډېر کتابونه ليکلي او خپاره کړي دي. په ايران کې د ده ګڼ شمېر کتابونه ژباړل شوي او خپاره شوي دي چې د لوستونکو د تود هرکلي سره مخامخ شوي دي  خو په دې وروستيو کلونو کې تورکي حکومت هغه د فريميسن غړی، دوکه باز، له دين بې لارې او د مهدويت درواغجن مدعي معرفي کړی دی.  نوموړی د ۲۰۱۷ کال د جولای په ۲۱ د تورکیې حکومت د جنسي تېري په تور نیولی و.  د ۲۰۲۱ کال د جنورۍ په ۱۲مه، تورکي حکومت هغه د جرمي سازمان په جوړولو، د ماشومانو د جنسي ځورونې، ځورونې، د کم عمره ماشومانو د تښتولو، باج اخيستنې، غیر قانوني زنداني کولو، جاسوسۍ، درغلۍ او جعل کولو په تور په ۱۰۷۵ کاله بند محکوم شو.  

## کتابونه
هارون يحيی ګڼ شمېر کتابونه ليکلي دي، چې زياتره يې له اسلام سره د غيرمسلمو آشنا کول دي. هغه کتابونه چې د ساینس په اړه یې لیکلي دي تر ډېره یې موخه د تکامل، ماديزم او الحاد ردول دي. هغه په دې باور دی چې تکامل د خدای شتون او اخلاقي ارزښتونه تر پوښتنې لاندې راوستل د ماديزم او کمونیزم د ودې لامل کیږي.  عدنان اوکتار په دې باور دی چې ډاروینیزم  په حقيقت کې د نژاد پرستۍ، نازیزم، کمونیزم او تروریزم زېږوونکی دی. دا د هغه استدلال دی چې په تورکیه کې د ۱۹۸۰ زېږديز څخه دمخه د شرایطو پر بنسټ ولاړ دی، چې په تورکیه کې کمونیستي کتاب پلورنځیو د مارکس کتابونو پېرودونکو ته د ډاروین کتابونه وېشل پيل کړل.  په تورکیه کې د عدنان اوکتار د کتابونو د بریالیتوب لامل د چاپ شوي کاغذ خورا لوړ کیفیت او په دې کتابونو کې د رنګونو او انځورونو خورا لوړه شمېره ده.  د هغه ډېری کتابونه په خورا لوړ کیفیت لرونکو کاغذونو کې جوړ شوي او له اېنټرنیټ څخه وړیا ډاونلوډ کېدی شي. په اصل کې دا ټول کتابونه د ده خپلې لیکنې نه دي بلکې د نورو خلکو ليکنې هم پکې شاملې دي چې يا هغوی د ده نامه ته راجع کړي او يا دا چې ده په خپل نامه خپاره کړي دي.

## د تخلیق اتلس
د تخلیق د اتلس لومړی ټوک په ۲۰۰۶ کې خپور شو، او دویم او دریم ټوک په ۲۰۰۷ کې خپور شو. د دې کتاب پلنوالی ۱۱ انچه او اوږدوالی یې ۱۷ انچه دی او وزن یې شاوخوا ۶ کیلوګرامه دی چې له ۸۰۰ څخه زیات تیلي رنګه پاڼې لری. د نیویارک ټایمز په وینا، دا کتاب شاید د ډاروین د تکامل د تیورۍ په وړاندې ترټولو لوی او خورا ښکلی کتاب وي. د دې کتاب لسګونه زره نسخې په اروپا او امریکا کې ښوونځیو، پوهنتونونو او څېړنیزو مرکزونو ته وړیا لېږل شوې دي.  د کالیفورنیا پوهنتون پروفیسور کیون پیډن وايي هغه خلک چې کتاب یې ترلاسه کړی د چاپ اندازه او کیفیت او د سطحې مینځپانګې له امله حیران شوي. د دغه کتاب له لوستلو وروسته د هالنډ د اوترخت پوهنتون د بیولوژي څانګې ښوونکي پروفیسور ګیډن دیونګ دغه کتاب بې ګټې او مسخره بللی دی. 

## د سازش تیوري
عدنان اوکتار د توطئې څو نظریاتو ته وده ورکوي. هغه په ۱۹۸۶ کال کې د یهودیت او فري میسنري په کتاب کې وویل چې په تورکیه کې د یهودانو او فري میسنانو اصلي دنده د تورکیې د خلکو د دین، اخلاقو او دیني ارزښتونو له منځه وړل وو ترڅو د ترکیې خلک په څارویو بدل کړي.  هغه وايي چې يهودانو او فريميسنانو په تورکي ټولنه کې مادي رويې، تکامل، غير اخلاقي او د مذهب ضد طرز ژوند خپور کړی دی. د عدنان اوکتار په وینا، فري میسنري د هغه څه معمار دی چې په نړۍ کې پېښیږي، په مادي فلسفه تکیه کوي. د هغه په وینا، تکامل د آزادۍ دسیسه ده. 

## د هولوکاسټ انکار او تایید
په ۱۹۹۶ کې، هغه خپل لومړی کتاب، د هولوکاسټ فریب خپور کړ. کتاب ادعا کوي چې هولوکاسټ په حقیقت کې د جګړې په جریان کې د ټایفس ناروغۍ له امله د څو یهودانو مړینه وه چې تر جګړې وروسته د المان د ماتې او قحطۍ له کبله پېښه شوه.  بدري بای کام په دې کتاب نیوکه  کړې او په یوه مقاله کې يې د هغه په وړاندې شکایت کړی دی. په محکمه کې معلومه شوه چې د دې کتاب لیکوال عدنان اوکتار دی چې د هارون یحیی تر مستعار نامه لاندې ليکنې کوي. 

## محکمه
په ۱۹۹۱ زېږديز کال کې، عدنان اوکتار د کوکاین درلودلو په تور ونیول شو.  په ۱۹۹۹ کې، د پوهنتون څو پروفیسورانو چې د هغه لخوا ګواښل شوي او ځورول شوي و، د هغه په وړاندې دعوه وکړه او  ۴,۰۰۰ ډالر تاوان یې ترلاسه کړ.  په ۱۹۹۹ زېږديز کې، عدنان اوکتار د یو جرم د ترسره کولو په هدف د ګواښ کولو او تنظیم کولو په تور ونیول شو.  د هغه له تورونو څخه یو دا و چې هغه د شتمنو کورنیو د ځوانانو د راجلبولو لپاره له ځوانو نجونو څخه کار اخیستی و، چې له ځوانانو سره یې ژمنه کړې وه چې د ده په غونډو کې د ګډون په بدل کې به له دغو نجونو سره جنسي اړیکې ټینګوي. 

## سرچینې

* هارون یحیی ویب پاڼه
* د هارون یحیی ویډیو 
* په ترکیه کې د یوې مذهبي ډلې مشر د جنسي ځورونې په تور نیول شوی دی. د بي بي سي فارسي وېبپاڼه
* په تركيه كې د هارون يحيى او د هغه د پلويانو نيول. د ایران محصلینو خبري اژانس
* راځئ چې عدنان اختر ښه وپیژنو. د ابنا خبري آژانس
وېشنيزه:1956 زېږېدنې